**O B R A Z L O Ž E N J E**

**I - PRAVNI TEMELJ ZA DONOŠENJE AKTA**

Pravni temelj za donošenje ovog akta je članak 61. Statuta Grada Pula - Pola (Službene novine – Bollettino ufficiale Pula - Pola broj 7/09, 16/09, 12/11, 01/13, 2/18, 2/20, 4/21 i 5/21) kojim je propisano da Gradonačelnik Grada Pula - Pola donosi akte iz svog djelokruga.

Akcijskim planom energetske učinkovitosti Grada Pule 2025.-2027.(Službene novine – Bollettino ufficiale Pula - Pola broj 20/24) definirane su mjere energetske učinkovitosti na osnovi kojih su utvrđene i mjere koje se sufinanciraju ovom Odlukom.

**II - OSNOVNA PITANJA KOJA SE UREĐUJU AKTOM**

Ovom se Odlukom utvrđuju uvjeti, kriteriji i postupak provođenja mjera poticanja energetske učinkovitosti kojima će Grad Pula-Pola neposredno sufinancirati:

- kupnju novih kućanskih uređaja (hladnjaka, hladnjaka s ledenicom, ledenica, perilica posuđa, perilica rublja, sušilica rublja i klimatizacijskih uređaja) najviših energetskih razreda

- kupnju novih dizalica topline za grijanje potrošne tople vode i grijanje i hlađenje prostora ili za grijanje potrošne tople vode i grijanje prostora energetskih razreda A+, A++ i A+++.,

- kupnju novih peći ili kotla na pelete energetskih razreda A++, A+++,

- uslugu izrade glavnog projekta za solarnu elektranu u mrežnom radu za obiteljske kuće,

- kupnju novih fotonaponskih sunčanih modula.

Ovim mjerama Grad utječe na smanjenje potrošnje energije iz neobnovljivih izvora, te smanjenje emisija stakleničkih plinova i potiče korištenje energije iz obnovljivih izvora energije.

Mjere energetske učinkovitosti najčešće traže početno višu investiciju, stoga iako dugoročno isplative, često se građani ne opredjeljuju za iste. Grad Pula - Pola, kao jedinica lokalne samouprave koja je usmjerena na održiv razvoj i zelena rješenja provođenje mjera energetske učinkovitosti sufinancirati će na godišnjoj razini a, sama dinamika provedbe mjera ovisi će o raspoloživim proračunskim sredstvima Grada Pule.

Grad će provođenje mjera energetske učinkovitosti sufinancirati u iznosu od:

* 100,00 Eura po pojedinom kućanskom uređaju,
* maksimalno 3.000,00 Eura, ali ne više od 30% iznosa za nabavu dizalice topline,
* maksimalno 1.000,00 Eura, ali ne više od 30% iznosa za nabavu peći ili kotla na pelete,
* maksimalno 400,00 eura, ali ne više od 30% za uslugu izrade Glavnog projekta za solarnu elektranu u mrežnom radu za obiteljsku kuću,
* maksimalno 1.350,00 eura, ali ne više od 35% za nabavu novih fotonaponskih sunčanih modula potrebnih za izradu solarne elektrane na obiteljskoj kući.

Ovom Odlukom utvrđuje se cjelovit postupak sufinanciranja mjera koji obuhvaća provođenje Javnog poziva, podnošenje Zahtjeva za sufinanciranje, utvrđivanje prijava koje ispunjavaju uvjete Javnog poziva, mjesečnu objavu liste na službenoj stranici Grada s popisom korisnika koji su ostvarili pravo na sufinanciranje mjera energetske učinkovitosti te način isplate sredstava korisnicima koji su ostvarili pravo na sufinanciranje.

**III - PRIJEDLOG AKTA**

Tekst prijedloga akta dostavlja se u prilogu.

**IV - PROCJENA POTREBNIH FINANCIJSKIH SREDSTAVA**

Financijska sredstva za provedbu ove Odluke utvrđivat će se na godišnjoj razini ovisno o proračunskim sredstvima Grada Pule na pozicijama energetske učinkovitosti.

Proračunska sredstva za provedbu mjera na godišnjoj razini raspoređuju se po sljedećem rasteru: 35% sredstava osigurava se za provedbu sufinanciranja kupnje novih kućanskih uređaja, dok se 65% sredstava osigurava za preostale mjere, sukladno redoslijedu zaprimanja.

**V - SAVJETOVANJE S JAVNOŠĆU**

U skladu s odredbama članka 11. Zakona o pravu na pristup informacijama (Narodne novine, broj 25/13, 85/15, 69/22) Grad Pula - Pola, pri donošenju Odluke o provođenju i sufinanciranju mjera energetske učinkovitosti na području Grad Pula - Pola, provodi savjetovanje sa zainteresiranom javnošću s ciljem upoznavanja javnosti s Nacrtom Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.